Korporatiewe Beheer – Dividendverklarings - ASL
Dividendverklarings kan verskeie vorme aanneem, maar vir doeleindes van hierdie artikel bespreek ons die verklaring van 'n gewone dividend.
Ingevolge Artikel 46 van die Maatskappywet van 2008 ("die Wet") moet die direksie van die maatskappy die dividendverklaring goedkeur per skriftelike resolusie. Die direkteure moet ook verklaar dat die solvensie- en likiditeitstoets toegepas is, soos vereis in Artikel 4 van die Wet, en dat hulle redelikerwys bevind het dat die maatskappy solvent en likied sal wees vir die twaalf maande wat volg op die datum van die dividendverklaring.
Dividendbelasting word tans bereken teen 20% van die dividend wat verklaar is en in sekere gevalle geld daar vrystellings vir die betaling van dividendbelasting. Een van hierdie vrystellings sluit in om 'n dividend te verklaar aan 'n inwonende Suid-Afrikaanse maatskappy. 'n Volledige lys van individue en regspersone wat vrygestel is van dividendbelasting is uiteengesit in die Inkomstebelastingwet en is ook beskikbaar op die SAID se eFiling-webtuiste.
In die geval waar 'n aandeelhouer wel vrygestel is van dividendbelasting ingevolge die Inkomstebelastingwet, moet hulle 'n DTD(EX) vorm voltooi en aan die maatskappy waarvan hulle 'n aandeelhouer is, oorhandig. Die onus berus op die aandeelhouer om die maatskappy in kennis te stel sou sy status ten opsigte van hierdie vrystelling enigsins verander.
Die SAID word in kennis gestel van die dividend deur vorms DTR01 en DTR02 te voltooi op die SAID se eFiling-webtuiste.